Judecătorul de drepturi şi libertăţi de la Tribunalului Bucureşti a decis, miercuri, arestarea preventivă a lui Teodor Florescu şi a soţii Eleonor şi Sena Marica, la cererea procurorilor Parchetului Curţii de Apel Bucureşti.

Decizia poate fi contestată la Curtea de Apel Bucureşti, care va stabili definitiv dacă cei trei inculpaţi vor rămâne în arest preventiv, vor fi cercetaţi în arest la domiciliu sau sub control judiciar.

Teodor Florescu, Eleonor şi Sena Marica au fost reţinuţi marţi, iar alţi patru suspecţi au fost puşi sub control judiciar, după ce poliţiştii au făcut 18 percheziţii în Bucureşti, Ilfov, Vâlcea şi Suceava, la societatea de salubrizare Urban şi la mai multe persoane suspectate de evaziune fiscală de aproximativ 23 de milioane de euro, în care au fost implicate 20 de firme, care ar fi evidenţiat operaţiuni comerciale fictive.

Potrivit Poliţiei Române, anchetatorii au stabilit că în circuitul infracţional a fost implicată o companie care desfăşoară activităţi de prestări de servicii în domeniul salubrizării şi care s-ar fi sustras de la plata taxelor şi impozitelor către bugetul de stat, prin evidenţierea unor operaţiuni comerciale fictive, directe sau interpuse cu alte 20 de societăţi comerciale.

"În acest mod, în perioada 2008-2012, societatea comercială ar fi desfăşurat activităţi comerciale în valoare de 90.000.000 de euro, prejudiciind bugetul consolidat al statului cu aproximativ 23.000.000 de euro", a precizat sursa citată.